**Τρεις Κοσμικές Αρχές:**

**Η Αρχή της Επέκτασης, η Αρχή του Περιορισμού και η Αρχή της Στατικότητας**

Pathwork Guide Διάλεξη Αρ.55/ 11 Σεπτεμβρίου 1959

Σας χαιρετώ! Ο Θεός να ευλογεί όλους σας, αγαπημένοι φίλοι μου, ευλογημένη είναι τούτη η ώρα. Με μεγάλη χαρά επανερχόμαστε στις εργασίες μας για τη νέα περίοδο. Επιτρέψτε μου να εκφράσω την ελπίδα ότι όλοι οι αγαπημένοι φίλοι μου θα συνεχίσετε τις προσπάθειές σας. Αν το κάνετε, δεν μπορεί παρά να δρέψετε καρπούς καθώς θα εγκαταλείπετε τα εσωτερικά εμπόδια που μπορεί ακόμα να κουβαλάτε μέσα σας. Είναι καθήκον μου να φέρω ιδιαίτερες ευλογίες για σας, μια ιδιαίτερη δύναμη για το ερχόμενο έτος, έτσι ώστε να μπορέσετε να βρείτε την ενέργεια για να ξεπεράσετε κάθε αντίσταση στην εξέλιξή σας και να κάνετε το καλύτερο που μπορείτε σε κάθε φάση, όποια κι αν είναι αυτή.

Είναι σκόπιμο να ξεκινήσουμε τη νέα περίοδο με ένα θέμα που ασχολείται με τρεις κοσμικές αρχές που υπάρχουν σε όλο το σύμπαν. Είναι οι αρχές της επέκτασης, του περιορισμού και της στατικότητας. Εκδηλώνονται στη φύση και διέπουν και επηρεάζουν τα πάντα που έχουν δημιουργηθεί και όσα πρόκειται να δημιουργηθούν. Δεν υπάρχει κλάδος της ανθρώπινης επιστήμης όπου να μην μπορούν να βρεθούν αυτές τις αρχές. Επίσης, διεισδύουν και δημιουργούν την ανθρώπινη ψυχή. Με άλλα λόγια, υπάρχουν σε όλα τα επίπεδα και σε όλες τις μορφές, από τις πιο λεπτοφυείς μέχρι τις πιο χονδροειδείς. Υπάρχουν στην αγνή μορφή τους καθώς και με αποκλίσεις και παραμορφώσεις.

Θα μιλήσω γι’ αυτές τις αρχές από την ψυχολογική σκοπιά, ώστε να επωφεληθεί η εργασία σας από αυτή τη γνώση.

Ας εξετάσουμε τώρα αυτές τις αρχές ξεχωριστά, από τις θετικές και από τις αρνητικές πλευρές τους. Η αρχή της επέκτασης, στην αγνή και αρμονική μορφή της, εκδηλώνεται ως δημιουργικότητα, ανάπτυξη, οικοδόμηση, εμπρόσθια κίνηση, αναζήτηση, δραστηριότητα και ως η ποιότητα της εξωστρέφειας που είναι απαραίτητη για να βρείτε «τον άλλο σας εαυτό». Συνεπώς και ως ανιδιοτέλεια και έλλειψη εγωκεντρισμού, ως αναζήτηση για την ένωση ή για οτιδήποτε υπάρχει πέραν του εαυτού. Περιττό να πω ότι αναφέρω μόνο κάποιες από τις πτυχές κάθε κατηγορίας. Εσείς μπορείτε ασφαλώς να επεκταθείτε.

Στην αρνητική της διάσταση, η αρχή της επέκτασης εκδηλώνεται ως επιθετικότητα και πόλεμος στο υλικό και στο ψυχολογικό επίπεδο, ως εχθρότητα, υπερδραστηριότητα, φιλονικία, καταστροφικότητα, σκληρότητα, ανυπομονησία, απερισκεψία.

Στη θετική της διάσταση, η αρχή του περιορισμού σημαίνει ευστάθεια και ισορροπία, επειδή αυτή η αρχή εξισορροπεί την επέκταση και μ’ αυτόν τον τρόπο δημιουργεί αρμονία και αποτρέπει την εξωστρεφή κίνηση να ξεφύγει από τον έλεγχο. Αντιπροσωπεύει την ενδοσκόπηση, την εσωστρεφή κίνηση, τη σύνεση, την υπομονή, την περίσκεψη. Αντιπροσωπεύει επίσης την αναζήτηση του εαυτού σας, σε αντίθεση με την αναζήτηση του «άλλου εαυτού» σας που χαρακτηρίζει την αρχή της επέκτασης. Όλοι ξέρετε ότι δεν μπορείτε να ανακαλύψετε πραγματικά και να κατανοήσετε την ψυχή κάποιου άλλου ανθρώπου αν δεν έχετε κατανοήσει πρώτα τον εαυτό σας. Δεν μπορείτε να διαπεράσετε το τείχος που σας χωρίζει από τους συνανθρώπους σας προτού διαπεράσετε το τείχος που σας χωρίζει από τον εσώτερο εαυτό σας. Έτσι, μπορείτε να δείτε τον τρόπο με τον οποίο πρέπει να συνεργαστούν αρμονικά η επεκτατική και η περιοριστική αρχή και να συμπληρώσουν η μία την άλλη, έτσι ώστε να δημιουργηθεί μεγαλύτερη αρμονία στην ψυχή. Για να ξεπεράσετε τα περιοριστικά τείχη του εγώ σας, έτσι ώστε η διεύρυνσή σας να είναι αρμονική και υγιής, θα πρέπει να βρείτε και να χρησιμοποιήσετε την ορθή ποιότητα της ενδοσκόπησης που υπάρχει μέσα σας. Αν η εξωστρεφής δύναμη δεν έχει περιορισμούς, δεν θα υπάρξει αρμονική ανάπτυξη ακόμα κι αν αυτή χρησιμοποιηθεί με εποικοδομητικό τρόπο. Κάθε υγιής ανάπτυξη πραγματοποιείται φυσικά, αργά και σταθερά. Εδώ λειτουργεί η περιοριστική αρχή. Η ανεξέλεγκτη ανάπτυξη δεν μπορεί να αφομοιωθεί και γι’ αυτό είναι περισσότερο βλαβερή παρά εποικοδομητική. Οπότε, η περιοριστική αρχή σημαίνει και αφομοίωση. Η ανάπτυξη που δεν αφομοιώνεται στο τέλος θα είναι επιβλαβής. Μόνο η ανάπτυξη που αφομοιώνεται βήμα προς βήμα είναι φυσική, εποικοδομητική και υγιής. Αν το εξωστρεφές άτομο δεν μάθει να καλλιεργεί τις περιοριστικές δυνάμεις, δεν θα μπορέσει ποτέ να βρει αυτό που αναζητά. Οι περιοριστικές δυνάμεις δεν θα είναι καταστροφικές παρά μόνο εάν λειτουργούν και οι άλλες δύο αρχές.

Στην αρνητική της διάσταση η περιοριστική αρχή σημαίνει οπισθοδρόμηση, κίνηση προς τα πίσω αντί προς τα εμπρός, επιβράδυνση της προόδου, λάθος κατεύθυνση, ανεντιμότητα, υποκρισία, δειλία, απληστία, εγωισμό, εγωκεντρισμό, χωριστικότητα.

Η αρχή της στατικότητας, στη θετική διάστασή της, σημαίνει συντήρηση. Εκ πρώτης όψεως μπορεί να φαίνεται ίδια με την περιοριστική αρχή, αλλά δεν είναι. Η περιοριστική αρχή είναι κίνηση (προς τα μέσα ή προς τα πίσω) ενώ η αρχή της στατικότητας είναι η ανάπαυση, η κατάσταση του «είναι», το άχρονο και η υγιής αδράνεια. Η υγιής ανάπτυξη πραγματοποιείται με τρία ξεχωριστά στάδια: με την εξωστρεφή κίνηση (όπου αφήνετε το «εγώ» και αναζητάτε τον άλλο άνθρωπο), με την εσωστρεφή κίνηση (όπου αναζητάτε τον εαυτό σας, αφομοιώνετε όσα έχουν απορροφηθεί από την εξωστρεφή κίνηση και τα εφαρμόζετε σωστά στον εαυτό σας), και την ανάπαυση, τη συντήρηση (όπου μαζεύετε εκ νέου ορμή για την προετοιμασία ενός καινούργιου κύκλου). Η αρχή της στατικότητας είναι απαραίτητη στο ρυθμό της προόδου. Χωρίς αυτήν δεν μπορεί να υπάρξει καρποφορία. Αν παρατηρήσετε την ανάπτυξη των φυτών, θα παρατηρήσετε και σ’ αυτά τον ίδιο τριπλό ρυθμό. Προσπαθήστε να συνειδητοποιήσετε αυτόν τον διαρκώς επαναλαμβανόμενο κύκλο.

Η αρχή της στατικότητας εκδηλώνεται στην αρνητική της διάσταση ως στασιμότητα, σήψη, έλλειψη ζωής, αδράνεια.

Είναι σημαντικό να συνειδητοποιήσετε ότι κάθε ψυχή διέπεται από αυτές τις τρεις αρχές. Όλα τα δημιουργημένα όντα, σε όλο το σύμπαν, επηρεάζονται από αυτές. Και οι τρεις αρχές πρέπει να συνεργάζονται από κοινού στον αρμονικό άνθρωπο. Πρέπει να συντηρούν, να συμπληρώνουν και να εξελίσσουν η μια την άλλη. Σε έναν δυσαρμονικό άνθρωπο, οι τρεις αρχές θα βρίσκονται σε διαμάχη, θα βρίσκονται σε αντιπαράθεση.

Κάθε δημιουργημένο ον διέπεται κυρίως από μια από αυτές τις αρχές. Όμως αυτό δεν σημαίνει ότι στην τελειότητα εκπροσωπείται μόνο μια από αυτές τις αρχές και αποκλείονται οι άλλες δύο. Αυτό δεν γίνεται. Παρ’ όλο που κάθε τέλεια δημιουργημένο ον έχει ως βασικό χαρακτηριστικό μια από αυτές τις αρχές, οι άλλες δύο πρέπει να αναμιχθούν μαζί της αρμονικά για να στηρίξουν, να βοηθήσουν και να εξελίξουν η μια την άλλη.

Στο βαθμό που η οντότητα παρεκκλίνει από τη θεία αρμονία, οι τρεις αρχές θα συγκρουστούν, θα αντικρούσουν η μια την άλλη. Δεν θα τις κατανοήσετε σωστά, θα τις εφαρμόσετε εσφαλμένα και θα δώσετε υπερβολική έμφαση στη μία, παραμελώντας τις άλλες δύο που δεν θα καλλιεργηθούν επαρκώς, ενώ αυτή που έχει υπερτονιστεί δεν θα χρησιμοποιείται μόνο εποικοδομητικά αλλά, άθελά σας, και καταστροφικά. Όταν δεν αντιλαμβάνεστε ποια είναι η αληθινή προσωπικότητά σας, μπορεί να προκαλέσετε περεταίρω βλάβη στον εαυτό σας καταστέλλοντας την αληθινή φύση σας. Μπορεί να έχετε μια ασυνείδητη παρανόηση ότι η αληθινή φύση σας (που αντιπροσωπεύει μια από τις τρεις αρχές) είναι «κακή» κι έτσι να παραμελείτε να καλλιεργήσετε και να εξαγνίσετε αυτό που είναι ισχυρότερο μέσα σας. Κατά συνέπεια, εξασθενεί η θεία αρχή που θα έπρεπε να εκδηλώνετε. Δεν φτάνει που λόγω της καταστολής τους οι δυνάμεις που θα έπρεπε να χρησιμοποιηθούν εποικοδομητικά αντιστρέφονται και σας επηρεάζουν αρνητικά, επιπλέον, καλλιεργείτε υπερβολικά μια άλλη πτυχή σας που δεν χρειάζεται να της δοθεί μεγαλύτερη έμφαση. Στις λιγότερο σοβαρές περιπτώσεις, υπερτονίζετε αυτό που πραγματικά είστε, ενώ αμελείτε να καλλιεργήσετε τις άλλες δυνάμεις που χρειάζεται να τις ενθαρρύνετε για ν’ αναπτυχθούν και να εναρμονιστούν με την κύρια δύναμή σας.

Αν σκεφτείτε την εργασία με τον εαυτό σας μέσα από αυτές τις τρεις κοσμικές αρχές, θα ανοίξουν για σας νέες προοπτικές και θα διευκρινίσουν περαιτέρω ποιος είστε και τι είστε. Θα καταλάβετε τον εαυτό σας, και συνεπώς και τους άλλους, καλύτερα, διαπιστώνοντας αν υπερτονίζετε αυτό που κυριαρχεί μέσα σας εις βάρος των άλλων δύο δυνάμεων που χρειάζονται καλλιέργεια και εξαγνισμό. Είναι επίσης πιθανό και οι δύο παραμορφώσεις να προκύπτουν, σε κάποιο βαθμό, στο ίδιο άτομο. Από τη μια πλευρά μπορεί να καταστέλλετε την κυρίαρχη φύση σας, από την άλλη, μπορεί να την υπερτονίζετε. Και οι δύο επιλογές γίνονται ασυνείδητα εξαιτίας των εσφαλμένων συμπερασμάτων σας. Οπότε, βρείτε σε ποιο σημείο αποκλίνετε από την τέλεια μορφή των τριών αρχών, με ποιο τρόπο και γιατί. Ποιες παρανοήσεις ευθύνονται γι’ αυτό; Αυτή η θεώρηση θα σας βοηθήσει πολύ, φίλοι μου. Θα μπορούσε επίσης να εγείρει νέα ερωτήματα που θα χαρώ να απαντήσω.

Στις μέρες μας η ανθρωπότητα είναι αρκετά εξοικειωμένη με δύο από τις αρχές, την αρχή της επέκτασης και την αρχή του περιορισμού, αν και μπορεί να τις ονομάζει διαφορετικά. Όμως δεν αναγνωρίζει συχνά την τρίτη αρχή. Υπάρχει, επίσης, μια γενικότερη άγνοια για το γεγονός ότι και οι τρεις αρχές πρέπει να αναμειγνύονται και ότι είναι αλληλοεξαρτώμενες.

Η σημασία της στατικής αρχής είναι πολύ μεγάλη. Στη θετική της διάσταση αντιπροσωπεύει τον τελικό στόχο, το ανώτερο στάδιο στο οποίο μπορεί να φτάσει κανείς: την κατάσταση του «είμαι», του άχρονου και της κίνησης στην ακινησία. Είναι το τελικό στάδιο της εξέλιξης. Ωστόσο, η στατική αρχή στην αρνητική διάστασή της είναι αυτή που εμποδίζει περισσότερο την ανθρώπινη εξέλιξη. Το γεγονός αυτό προσφέρεται για ενδιαφέρουσες εικασίες και διαλογισμό, φίλοι μου. Γιατί εκεί που υπάρχει στασιμότητα, δεν μπορεί να υπάρξει εξέλιξη. Έτσι, η οπισθοδρομική κίνηση (η περιοριστική αρχή στην αρνητική της διάσταση) είναι καλύτερη από την ακινησία. Διότι αν κινείστε οπισθοδρομικά για αρκετό καιρό, θα φτάσετε τελικά σε ένα σημείο που θα καταλάβετε ότι η κατεύθυνση που πήρατε είναι εσφαλμένη και σκοτεινή. Γι’ αυτό το λόγο θα έχετε κίνητρο για να γυρίσετε πίσω. Με οποιαδήποτε κίνηση ή κινητικότητα, τα πράγματα αλλάζουν. Αν αλλάξουν προς το χειρότερο, αυτό μπορεί να σας κάνει να θελήσετε να αλλάξετε κατεύθυνση, ακόμα κι αν βρεθείτε σε μια θλιβερή κατάσταση. Άλλωστε, η δυναμική της κίνησης σας, ακόμα κι αν ήταν λάθος μέχρι στιγμής, θα σας διευκολύνει να συνεχίσετε να κινείστε και να στραφείτε προς τη σωστή κατεύθυνση. Όμως στην αρνητική στατική διάσταση, στη στασιμότητα, δεν υπάρχει καμία κίνηση. Χωρίς κίνηση δεν μπορεί να υπάρξει εξέλιξη και ανάπτυξη. Καθώς ο εαυτός σας έχει προσαρμοστεί στην ακινησία, είναι εξαιρετικά δύσκολο να μαζέψετε τις δυνάμεις σας για να κινηθείτε. Ίσως και να μην αντιλαμβάνεστε ακόμα γιατί είναι αναγκαίο να το κάνετε αυτό επειδή σε αυτή την κατάσταση τα πάντα μοιάζουν μάταια. Έχετε την εντύπωση ότι τίποτα δεν αλλάζει και τίποτα δεν θα μπορέσει να αλλάξει επειδή μένετε ακίνητοι. Μέσα στη δυσκολία σας συνεχίζετε να έχετε την εσφαλμένη εντύπωση ότι δεν υπάρχει δυνατότητα αλλαγής.

Φυσικά, κανένα ανθρώπινο ον δεν βρίσκεται στη στατική κατάσταση με όλες τις πτυχές της προσωπικότητάς του. Κάποιοι είναι στατικοί σε μεγάλο βαθμό, αλλά κάποιοι άλλοι είναι στατικοί μόνο σε ένα μέρος της προσωπικότητάς τους που εκδηλώνεται ιδιαιτέρως έντονα μόνο ορισμένες φορές. Από σας εξαρτάται να μάθετε πώς σας αφορούν όλα αυτά. Μην περιμένετε ότι κάτι αφορά πλήρως σε ένα άτομο.

**Ερώτηση:** Αντιλαμβάνομαι ότι αυτές οι τρεις αρχές υπάρχουν σε διαφορετικό βαθμό σε όλους. Όμως θα ήθελα να ξέρω αν υπάρχει αναγκαστικά κάποια σχέση μεταξύ των τριών, δηλαδή αν υπάρχει σχέση μεταξύ του βαθμού και της κατεύθυνσης της αρχής της επέκτασης και του βαθμού και της κατεύθυνση της αρχής του περιορισμού. Αυτές συνδυάζονται και παράγουν κάποιο βαθμό και κάποια κατεύθυνση της στατικής αρχής;

**Απάντηση:** Εννοείτε αν η μια επηρεάζει την άλλη; (Ναι) Δεν υπάρχει τίποτα στην ανθρώπινη ψυχή που να είναι ξέχωρο από τα άλλα. Κάθε ποιότητα, αντίδραση, στάση ή τάση επηρεάζει αναπόφευκτα και καθετί άλλο στην ψυχή, μερικές φορές πιο άμεσα και φανερά από άλλες φορές που η σύνδεση είναι πιο έμμεση και διακριτική και δεν είναι τόσο εύκολο να γίνει αντιληπτή. Αυτό το έχετε ήδη διαπιστώσει στην εργασία που κάνετε.

Όπως είπα, αυτές οι τρεις αρχές συνδέονται. Αν υπάρχει απόκλιση από την ορθή λειτουργία της μιας αρχής, θα επηρεαστούν και οι άλλες δύο. Ας πούμε ότι δίνετε υπερβολική έμφαση στην αρχή της επέκτασης που λειτουργεί και θετικά και αρνητικά μέσα σας. Η υπερβολική έμφαση προκαλεί ένα αρνητικό αποτέλεσμα, μια απόκλιση στην αρχή της επέκτασης. Το αποτέλεσμα θα εμφανιστεί και στη λειτουργία των άλλων δύο αρχών, όπου κατ’ αναλογία θα παραμεληθούν και δεν θα αναπτυχθούν επαρκώς και κατά μια άλλη έννοια θα αποκλίνουν.

Τα πάντα συνδέονται με το νόμο του αίτιου και του αποτελέσματος. Πάρτε μια φωτογραφία: Στο αρνητικό τα αντικείμενα είναι μαύρα και το φόντο είναι λευκό, ενώ στην εκτύπωση συμβαίνει το αντίθετο. Ίσως αυτή η αναλογία να σας δώσει μια εικόνα. Εν πάση περιπτώσει, ως αποτέλεσμα της αναζήτησης του εαυτού σας, όσο πιο πολύ προοδεύετε, τόσο περισσότερο θα διαπιστώνετε τους τρόπους με τους οποίους το ένα πράγμα προκαλεί και επηρεάζει το άλλο. Αυτό που αρχικά ήταν για τον εαυτό σας μια μάζα μεμονωμένων πληροφοριών, αρχίζει να δένει με όλα τα άλλα, έτσι ώστε να αποκτήσετε μια συνολική, ολοκληρωμένη εικόνα. Αυτό πρέπει να το βιώσετε. Δεν μπορεί να μεταφερθεί με λόγια.

Για να σας δείξω με ποιον τρόπο παρανοούνται αυτές οι αρχές, θα ήθελα να σας δώσω ένα χαρακτηριστικό παράδειγμα. Πολλοί άνθρωποι λένε: «Όταν σκέφτομαι διαρκώς τον εαυτό μου, γίνομαι εγωιστής. Είναι προτιμότερο να σκέφτομαι τους άλλους ανθρώπους παρά να επικεντρώνομαι τόσο πολύ στον εαυτό μου». Είναι αλήθεια ότι υπάρχουν άνθρωποι που έχουν μεγάλη ιδέα για τον εαυτό τους, που είναι εγωκεντρικοί. Δεν σκέφτονται ποτέ τους άλλους και ενδιαφέρονται μόνο για τον εαυτό τους και τα δικά τους προβλήματα. Αυτή η λανθασμένη στάση, όπως και αυτή μέσα στα εισαγωγικά, είναι και οι δύο εκφράσεις της παρεξηγημένης και με λάθος τρόπο εφαρμοσμένης αρχής του περιορισμού ή της ενδοσκόπησης. Αν κατανοηθεί ορθά η ενδοσκόπηση, ο σκοπός της είναι να σπάσει το τείχος μεταξύ του εαυτού και των άλλων.

Με την ίδια λογική, αν ένα άτομο πει, «Όταν είμαι πολύ εξωστρεφής, παραμελώ την πνευματική φύση μου. Κανείς δεν μπορεί και ούτε θα έπρεπε να ζει τόσο επιφανειακά στον εξωτερικό κόσμο. Για να βρω τον Θεό πρέπει να αποσυρθώ από τον εξωτερικό κόσμο και να ζήσω μια εσωτερική ζωή» δείχνει με αυτή τη στάση του την ίδια στρέβλωση. Είναι αλήθεια ότι αν κάποιος δεν κάνει ενδοσκόπηση, σε συνδυασμό με την υπερβολική έμφαση στην ποιότητα της εξωστρέφειας εμποδίζει την πρόοδο. Αυτή η ανισορροπία και η ένσταση αποτελούν εκφράσεις των παρεξηγημένων και εσφαλμένα εφαρμοσμένων αρχών που συζητήσαμε.

Άλλη μια απόδειξη της άγνοιας αυτών των κοσμικών αρχών είναι ότι οι διδασκαλίες της Ανατολής συχνά παρεξηγούνται με τον ακόλουθο τρόπο: Οι άνθρωποι που έχουν ακούσει κάτι σε σχέση με τη Νιρβάνα, την κατάσταση του Είναι, συχνά προσπαθούν να φτάσουν σ’ αυτή την κατάσταση δια της βίας, προτού να είναι έτοιμοι. Ένας τέτοιος άνθρωπος, βέβαια, δεν αντιλαμβάνεται ότι ασυνείδητα ενθαρρύνει μια τάση στασιμότητας που κρύβεται πίσω από τα καλά κίνητρα. Και πάλι, αυτή η παρερμηνεία δείχνει την άγνοια και την παρανόηση της αναγκαιότητας να αναμιχθούν οι τρεις αρχές προκειμένου να φτάσει κάποιος στην αληθινή κατάσταση του Είναι. Όμως αυτό δεν μπορεί να συμβεί δια της βίας και με ειδικές ασκήσεις. Αυτό είναι αποτέλεσμα της εργασίας της εξέλιξης.

**Ερώτηση:** Μπορεί ένας άνθρωπος να έχει μια σχετικά υγιή επεκτατική αρχή και μια σχετικά υγιή περιοριστική αρχή, αλλά παρ’ όλα αυτά να έχει μια συγκριτικά ασθενή στατική αρχή;

**Απάντηση:** Τότε η λέξη «σχετικά» θα πρέπει να είναι πολύ ευέλικτη. Επειδή είναι αδύνατον να υπάρξει μεγάλη απόκλιση από τη μία πλευρά και μικρή από την άλλη. Αλλά είναι αλήθεια ότι ο βαθμός της απόκλισης μπορεί να είναι ισχυρότερος στη μια πλευρά απ’ ότι στην άλλη λόγω των κύριων χαρακτηριστικών του ατόμου.

**Ερώτηση:** Όμως θα εξακολουθεί να υπάρχει κάποια σύνδεση μεταξύ των τριών αρχών;

**Απάντηση:** Ω, απολύτως. Όταν εφαρμόσετε αυτά που διδάσκω θα δείτε πως πάντα θα υπάρχει ένας παραλληλισμός. Με άλλα λόγια, όταν παρεκκλίνετε από τη μια πλευρά, θα βρείτε ακριβώς την αντίθετη απόκλιση στην άλλη πλευρά. Σε έναν καθρέφτη, η δεξιά πλευρά σας είναι αριστερά, και το αντίστροφο. Ή σκεφτείτε ξανά την αναλογία της φωτογραφίας. Ξέρω ότι είναι δύσκολο να το συλλάβετε. Παρεμπιπτόντως, μην προσπαθήστε να επιβάλετε αυτή τη νέα γνώση στην εργασία σας. Απλά συνειδητοποιήστε την και συλλογιστείτε την. Η γνώση πρέπει να αναπτύσσεται φυσιολογικά, ποτέ δια της βίας. Η καλλιέργεια της επίγνωσης χωρίς πίεση, θα κάνει τελικά αυτή τη γνώση πραγματικά δική σας. Τότε θα επαληθεύσετε αυτό που προσπαθώ να σας μεταφέρω.

**Ερώτηση:** Δεδομένου ότι αυτές οι αρχές πρέπει να περάσουν και στη θρησκευτική μυθολογία, με ποιο τρόπο εκφράζεται αυτό στην τριάδα των διαφόρων θρησκειών; Για παράδειγμά, στη Βραχμική Τριάδα ή την Χριστιανική Τριάδα;

**Απάντηση:** Δεν μπορεί να πει κανείς ότι το σύμβολο της τριάδας αντιπροσωπεύει μόνο αυτές τις τρεις αρχές. Πολλές από τις συμπαντικές και κοσμικές αρχές εμφανίζονται σε τριάδες. Γι΄ αυτό το «τρία» σημαίνει πολλά πράγματα. Επιπλέον, ας γίνει κατανοητό πως όσον αφορά στις τρεις αρχές που συζητήσαμε απόψε, η τέλεια εκπροσώπηση της μιας δεν σημαίνει ότι οι άλλες απουσιάζουν. Κάθε μία αντιπροσωπεύει ένα αρμονικό σύνολο, παρ’ όλο που η μια υπερέχει αρμονικά.

Ας πάρουμε το παράδειγμά του άντρα και της γυναίκας: Όταν στην τελική κατάσταση συγχωνευτούν και γίνουν ένα ον, αυτό δεν σημαίνει ότι για όσο καιρό βρίσκονται χωριστά το αρσενικό είναι αποκλειστικά αρσενικό και το θηλυκό αποκλειστικά θηλυκό. Όπως πολύ καλά γνωρίζετε, σε κάθε θηλυκό εκπροσωπείται το αρσενικό και σε κάθε αρσενικό εκπροσωπείται το θηλυκό. Σε έναν αρμονικό άνθρωπο και τα δύο έχουν ενσωματωθεί. Τα αρσενικά και τα θηλυκά χαρακτηριστικά δεν μάχονται μεταξύ τους, αλλά συντηρούν, συμπληρώνουν και βοηθούν το ένα το άλλο. Κανένα δεν εκτοπίζεται. Απλώς εξομαλύνεται η απόκλιση ή η υπερβολική έμφαση. Σίγουρα το ένα επικρατεί, αλλά χωρίς να αποκλείει το άλλο. Το ίδιο ακριβώς ισχύει και με τις τρεις αρχές. Γι’ αυτό, κάθε μέρος της Τριάδας αντιπροσωπεύει και τις τρεις με την μια να επικρατεί. Είναι αρκετά εύκολο να διαπιστώσετε ποια αρχή εκπροσωπεί κάθε μέρος της Τριάδας.

**Ερωτών:** Η αρχή του Πατέρα στη Δημιουργία εκφράζεται με σαφήνεια. Στις Γνωστικές διδασκαλίες αναφέρεται ότι μέσα στον Πατέρα γεννιόμαστε, στον Υιό πεθαίνουμε. Με άλλα λόγια, υπάρχει ένας περιορισμός που αντιπροσωπεύεται στην αρχή του Χριστού.

**Απάντηση:** Πολύ σωστά. Ο Πατήρ είναι ο Δημιουργός, ως εκ τούτου αντιπροσωπεύεται από την αρχή της επέκτασης. Ο Υιός έχει έρθει στη γη. Ενσαρκώθηκε. Η ενσάρκωση είναι περιορισμός, μια φαινομενική οπισθοδρόμηση, παρ’ όλο που έγινε για τον καλό σκοπό της εξέλιξης. Ενώ το Άγιο Πνεύμα αντιπροσωπεύει τη στατική αρχή, την κατάσταση του «είναι».

**Ερωτών:** Ναι, είναι η ισορροπία. Ταυτόχρονα είναι και η επανένωση.

**Απάντηση:** Ακριβώς, βεβαίως.

**Ερώτηση:** Μια ακόμα ερώτηση, παρακαλώ, σε σχέση με την αναπνοή. Η εκπνοή είναι ο φυσικός περιορισμός;

**Απάντηση:** Η εκπνοή είναι επέκταση. Η εισπνοή είναι περιορισμός, είναι κίνηση προς τα πίσω. Υπάρχει και η τρίτη αρχή που συχνά την αγνοείτε και την ξεχνάτε: η στιγμή που κρατάτε την αναπνοή σας.

**Ερωτών:** Αυτό γίνεται στις ασκήσεις γιόγκα. Το κράτημα της αναπνοής είναι το πιο σημαντικό.

**Απάντηση:** Ακριβώς. Αλλά όχι μόνο σε συγκεκριμένες ασκήσεις. Ακόμα και στη φυσιολογική αναπνοή, παρ’ όλο που δεν το αντιλαμβάνεστε, η στιγμή που αντιπροσωπεύει την τρίτη αρχή είναι το πιο σημαντικό μέρος της αναπνοής. Δεν κάνει καμία διαφορά ότι αυτή η στιγμή είναι σύντομή, αλλά είναι εκείνο το στοιχείο που δίνει ρυθμό και αρμονία στην αναπνοή. Και όταν κάποιος βρίσκεται σε υπνωτική κατάσταση, είτε ως ενδιάμεσος ή με οποιονδήποτε άλλο τρόπο, αυτό συμβαίνει μέσα από το κράτημα και την μη-αναπνοή που πρέπει να παραταθεί για να ολοκληρωθεί η υπνωτική κατάσταση.

Ο ίδιος τριπλός ρυθμός υπάρχει σε ολόκληρο το σύμπαν. Θα βρεθεί τελικά και στην εσωτερική ανάπτυξη σας. Όταν κάνετε μια προσπάθεια να προχωρήσετε μπροστά, να χρησιμοποιήσετε την ενέργειά σας για να βρείτε την αλήθεια, αυτό είναι επέκταση. Και όταν έρθει ο κατάλληλος χρόνος για να αφομοιώσετε αυτά που έχετε μάθει και να τα εφαρμόσετε στον εαυτό σας, όταν ψάχνετε μέσα σας, αυτό είναι περιορισμός. Δεν μπορείτε να εξελιχθείτε χωρίς την εξερχόμενη και την εισερχόμενη κίνηση και την αφομοίωση και των δύο.

Για να μιλήσω πρακτικά: Δεν μπορείτε να εξελιχθείτε ζώντας μόνοι, χωρίς τον κόσμο που βγάζει από μέσα σας αυτά που πρέπει να αλλάξουν. Χωρίς την εξωτερική βοήθεια αυτά τα στοιχεία θα παρέμεναν αδρανή μέσα σας και συνεπώς, θα αγνοούσατε τι πραγματικά είστε, εν μέρει τουλάχιστον. Αν δεν είχατε κινηθεί προς τα έξω, δεν θα σας είχαν δοθεί τα μέσα που σας δείχνουν την κατεύθυνση των εσωτερικών δυσαρμονιών. Έπειτα έρχεται η ώρα της καρποφορίας που μοιάζει σαν να μην πηγαίνετε κάπου. Αυτές οι περίοδοι θα σας θλίβουν στην αρχή. Θα υπάρχουν στιγμές που θα είστε βαρύθυμοι και εμφανώς απελπισμένοι. Όσο πιο εξελιγμένοι είστε, τόσο περισσότερο γνωρίζετε τον εαυτό σας και έχετε αφομοιώσει και συμφιλιωθεί κατάλληλα με τη γνώση που έχετε αποκτήσει και τόσο πιο ευτυχισμένες είναι για σας οι στιγμές της καρποφορίας, μέχρι να ξεκινήσει πάλι η επόμενη περίοδος προσπάθειας και εξερχόμενης κίνησης. Όμως δεν θα κληθείτε να αποφασίσετε εσείς πότε θα πάτε από τη μια φάση στην άλλη. Η προσωπικότητά σας θα έχει βρει τον δικό της κοσμικό ρυθμό, ακολουθώντας με φυσικό τρόπο το ρεύμα. Τότε θα αντιλαμβάνεστε αυτό το ρυθμό και θα τον ακολουθείτε χωρίς καταναγκασμό και χωρίς αντίσταση.

**Ερώτηση:** Γίνονται πολλές συζητήσεις, εικασίες και έρευνες από τους επιστήμονες για το κατά πόσον το σύμπαν διαστέλλεται και συστέλλεται ή είναι στατικό. Υπάρχει απάντηση σ’ αυτό;

**Απάντηση:** Είναι συνεχώς σε κίνηση. Όμως η ρυθμική και αρμονική κίνηση εμπεριέχει την ακινησία, όπως σε εκείνη τη στιγμή της αναπνοής στην οποία δεν αναπνέετε προκειμένου ν’ αναπνεύσετε ρυθμικά. Οι διάφορες σχολές σκέψης έχουν απλά συλλάβει μια πτυχή του σύμπαντος και αγνοούν την άλλη. Η αλήθεια είναι ότι το σύμπαν διαστέλλεται, συστέλλεται και είναι στατικό. Το ίδιο ισχύει ακόμα και για τα άψυχα αντικείμενα. Φαίνονται στατικά αλλά δεν είναι, όπως θα σας βεβαιώσουν οι πυρηνικοί φυσικοί σας.

Σας έχω πει πολλές φορές ότι τα πάντα στη δημιουργία βρίσκονται σε συνεχή κίνηση. Αυτό μπορεί να φαίνεται πως έρχεται σε αντίθεση με τη δήλωση ότι η υψηλότερη μορφή ύπαρξης, η κατάσταση του «είναι», είναι στατική και επομένως χωρίς κίνηση. Δεν είναι αντίφαση, φίλοι μου, παρ’ όλο που αντιλαμβάνομαι ότι είναι εξαιρετικά δύσκολο να το καταλάβετε. Στα ανώτερα πεδία, η συνεχής κίνηση προς όλες τις κατευθύνσεις υπάρχει ταυτόχρονα με τη στατική κατάσταση. Δεν υπάρχει καμία κίνηση στην κίνηση. Και υπάρχει ακινησία στην κίνηση. Αυτό μπορεί να ακούγεται εντελώς παράδοξο σύμφωνα με την ανθρώπινη λογική, αλλά δεν μπορώ να το εξηγήσω περεταίρω. Και αυτό, επίσης, μπορεί να γίνει κατανοητό μόνο βιωματικά.

**Ερώτηση:** Η στατική κατάσταση βρίσκεται, κατά κάποιο τρόπο, ενδιαμέσως της διαστολής και της περιστολής;

**Απάντηση:** Τέτοιοι όροι όπως το «ενδιαμέσως» δεν μπορούν να εφαρμοστούν εδώ. Είναι μια φιλοσοφική έννοια. Είναι μια αρχή ή ένα μέρος μιας τριαδικής αρχής, όπου η μια ακολουθεί την άλλη ρυθμικά και φυσικά. Αν το φανταστείτε σαν έναν κύκλο, σαν μια κυκλική κίνηση, θα είστε πιο κοντά στην αλήθεια. Σε έναν κύκλο δεν υπάρχει αρχή και τέλος. Το ένα κομμάτι είναι αναπόσπαστο μέρος του άλλου.

**Ερώτηση:** Αναρωτιέμαι αν μπορείτε να διευκρινίσετε σε κάποιο βαθμό αν υπάρχει ή δεν υπάρχει σχέση ανάμεσα στο υποσυνείδητο και τη διαίσθηση;

**Απάντηση:** Αν ξεχωρίσουμε τη διαίσθηση από το ένστικτο, μπορούμε να πούμε πως η διαίσθηση έχει υψηλότερη μορφή. Η διαίσθηση δεν κάνει ποτέ λάθος. Το ένστικτο μπορεί να κάνει. Μπορεί να είναι βλαβερό, μπορεί να προέρχεται από την κατώτερη φύση της προσωπικότητας. Η διαίσθηση προέρχεται από το υπερσυνείδητο, αν θέλετε να μπούμε σε τεχνικούς όρους. Επιπλέον, η διαίσθηση διαφέρει επειδή είναι συνειδητή. Τη στιγμή που είναι διαίσθηση πρέπει να είναι συνειδητή, ενώ ένα ένστικτο μπορεί να παραμένει ασυνείδητο. Μπορεί να είναι μια επιθυμία, μια παρόρμηση που δεν είναι σχηματισμένη και που μπορεί κάποιος να μην την αντιλαμβάνεται. Μια διαίσθηση πρέπει να είναι συνειδητή, αλλιώς δεν θα ήταν διαίσθηση. Είναι ένα μήνυμα από το υπερσυνείδητο προς το συνειδητό. Οι υποσυνείδητες δυνάμεις βοηθούν να συμβεί αυτό. Η υποσυνείδητη κατεύθυνση που παίρνετε συνολικά σας επηρεάζει έτσι ώστε να μπορέσετε να έχετε κάποιες διαισθήσεις.

**Ερώτηση:** Θα ήθελα να κάνω μια ερώτηση, αν και δεν νομίζω πως επιτρέπεται. Η επιστήμη έχει πλέον συμφωνήσει ότι στους εκατομμύρια γαλαξίες και στα εκατομμύρια άστρα, πρέπει να υπάρχει ζωή παρόμοια με αυτή στον πλανήτη μας. Εάν αυτό ισχύει, η Πτώση και το Σχέδιο της Σωτηρίας που ακολούθησε ισχύει και για άλλους;

**Απάντηση:** Φυσικά. Είναι ένα σύνολο. Το Σχέδιο της Σωτηρίας συμπεριλαμβάνει όλη τη δημιουργία. Η γήινη σφαίρα είναι μόνο ένα μέρος της. Το αν βρείτε ή δεν βρείτε ζωή με την ίδια ή με παρόμοια μορφή σε άλλους πλανήτες δεν έχει τίποτα να κάνει μ’ αυτό. Ακόμα κι αν η εξωτερική μορφή της ζωής είναι παρόμοια (αν και δεν είναι ακριβώς η ίδια, αλλά αυτό δεν έχει σχέση μ’ αυτό που θέλω να πω) ο σκοπός και το στάδιο της εξέλιξης κάθε σφαίρας διαφέρουν.

**Ερώτηση:** Δεν υπάρχουν άλλοι πλανήτες σε όλα αυτά τα εκατομμύρια των πλανητών που να έχουν την ίδια ζωή με μας;

**Απάντηση:** Δεν είναι ακριβώς η ίδια. Οι συνθήκες προσαρμόζονται στις ανάγκες και κάθε σφαίρα έχει άλλες ανάγκες προκειμένου να εξελίξει μια διαφορετική πλευρά της προσωπικότητας.

**Ερώτηση:** Μπορώ να ρωτήσω πώς διαφέρει η υποχρέωση από την ευγνωμοσύνη και πώς τις διακρίνουμε; Εννοώ, εκτός από το στοιχείο της ελευθερίας και του καταναγκασμού.

**Απάντηση:** Η ευγνωμοσύνη δεν έχει καμία σχέση με την υποχρέωση. Τώρα δεν μιλάω ούτε για καταναγκασμό. Αν κάνετε ένα συμβόλαιο με κάποιο άτομο, τότε λόγω αυτού του συμβολαίου είστε υποχρεωμένοι να πληροίτε ορισμένες προϋποθέσεις. Αυτή είναι η υποχρέωσή σας. Αυτό δεν έχει σχέση με την ευγνωμοσύνη κανενός εκ των δύο.

**Ερωτών:** Δεν το εννοώ με αυτόν τον τρόπο. Εννοώ ότι υπάρχουν άνθρωποι που αν τους γίνει οποιαδήποτε χάρη, αισθάνονται υποχρεωμένοι αντί για ευγνώμονες.

**Απάντηση:** Εκείνη τη στιγμή υπάρχει είτε κάποιος καταναγκασμός ή κάποιες αρρωστημένες ή παρεκκλίνουσες αντιδράσεις. Σε μια περίπτωση όπως αυτή, πρέπει κανείς να κοιτάξει βαθύτερα για να βρει τα αίτια. Για παράδειγμα, υπάρχουν άνθρωποι που δεν μπορούν να λάβουν. Μπορούν να προσφέρουν, αλλά όταν λαμβάνουν αισθάνονται ταπεινωμένοι και ως εκ τούτου, συχνά αδικαιολόγητα υποχρεωμένοι. Ωστόσο, δεν είναι απαραίτητο να υπάρχει κάποιος καταναγκασμός, όχι με την αυστηρή έννοια του όρου. Αυτό θα σήμαινε πως βάζουμε μια ταμπέλα και πρέπει να αποφεύγουμε τις ταμπέλες και να ψάχνουμε τι κρύβεται από κάτω.

Να μάθετε γιατί αυτό το άτομο αισθάνεται έτσι. Πού υπάρχει παρανόηση; Κάπου πρέπει να υπάρχει ένα λάθος συμπέρασμα. Πιθανώς θα βρείτε ότι το λάθος συμπέρασμα είναι ότι, «να λαμβάνω σημαίνει πως θα εξευτελιστώ». Όμως ψάξτε περεταίρω το γιατί. Τι δημιούργησε αυτή την παρανόηση, τι οδήγησε σ’ αυτή; Αυτό θα δείξει πού υπάρχει εμπόδιο και συνεπώς τον τρόπο με τον οποίο αυτό μπορεί να διαλυθεί. Δεν είναι απαραίτητα ένας καταναγκασμός, αλλά ακόμα κι αν είναι, δεν φτάνει μόνο να γνωρίζετε αυτό. Κάθε λέξη μπορεί να γίνει ταμπέλα εάν υποτίθεται ότι δίνει την τελική απάντηση, είτε αυτή είναι η λέξη «υπερηφάνεια» ή η λέξη «καταναγκασμός» ή οτιδήποτε άλλο. Είναι επικίνδυνο να το αποκαλέσετε απλά με κάποια ονομασία και να το αφήσετε εκεί. Αυτό δεν θα σας πάει παραπέρα. Ο άλλος εξακολουθεί να μη μπορεί να κάνει κάτι γι’ αυτό. Ο τρόπος, ο μόνος τρόπος σε αυτές τις περιπτώσεις, είναι να βρεθεί πού υπάρχει η παρανόηση, η εσφαλμένη ιδέα. Πρέπει να υπάρχει κάποια.

Απόψε, με αυτή την πρώτη αφορμή της επανασύνδεσής μας, πολλοί φίλοι μας από τον πνευματικό κόσμο είναι εδώ για να σας ευλογήσουν, τον καθένα σας ξεχωριστά καθώς και όλους τους φίλους μας που βρίσκονται μακριά, με τη δύναμη της αλήθειας, έτσι ώστε να βρείτε το δρόμο που θα σας οδηγήσει πέρα από τις διαστρεβλώσεις και τις συγχύσεις που υπάρχουν στο δρόμο σας, τουλάχιστον για τώρα. Τα υπόλοιπα μπορούν να ακολουθήσουν αργότερα. Λάβετε αυτή τη θεία δύναμη της αλήθειας και της διαύγειας του οράματος. Αφήστε αυτή την ευλογία να είναι ιδιαίτερα αφιερωμένη για αυτό τον σκοπό. Έτσι, σας ευλογώ στο όνομα του Κυρίου, στο όνομα του Ιησού Χριστού και στο όνομα του κόσμου του Αγίου Πνεύματος. Να είστε εν ειρήνη, να είστε εν Θεώ!